Document ID: 32008L0047

DIREKTIVA KOMISIJE 2008/47/ES
z dne 8. aprila 2008
o spremembi Direktive Sveta 75/324/EGS o približevanju zakonodaje držav članic o aerosolnih razpršilnikih zaradi prilagoditve tehničnemu napredku
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 75/324/EGS z dne 20. maja 1975 o približevanju zakonodaje držav članic o aerosolnih razpršilnikih (1) ter zlasti členov 5 in 10(3) Direktive,
ob upoštevanju naslednjega:
(1)
Tehnični napredek in inovacije so omogočili dajanje v promet vedno večjega števila aerosolnih razpršilnikov z zapleteno tehnično zasnovo in značilnostmi, ki se razlikujejo od tradicionalnih. Vendar določbe Direktive 75/324/EGS ne zadostujejo za zagotavljanje visoke ravni varnosti za takšne netradicionalne aerosolne razpršilnike. Posamezna zasnova netradicionalnih aerosolov lahko povzroča nevarnosti, ki jih varnostne določbe Direktive, prilagojene znani zasnovi tradicionalnih aerosolov, ne obravnavajo. Zato mora proizvajalec izvesti analizo nevarnosti, da se ustrezno zajamejo vsi varnostni vidiki.
(2)
Kadar je to primerno, mora analiza nevarnosti obravnavati tveganje, nastalo zaradi vdihavanja razpršila, ki izhaja iz aerosolnih razpršilnikov v običajnih ali razumno predvidljivih pogojih uporabe, ob upoštevanju velikosti kapljic in obsega razpršitve v povezavi s fizikalnimi in kemijskimi lastnostmi vsebine, saj lahko vdihavanje majhnih aerosolnih kapljic v takšnih pogojih uporabe povzroči škodljive učinke na zdravje uporabnika, tudi če je aerosolni razpršilnik ustrezno razvrščen in označen v skladu z določbami Direktive 1999/45/ES Evropskega parlamenta in Sveta z dne 31. maja 1999 o približevanju zakonov in drugih predpisov držav članic v zvezi z razvrščanjem, pakiranjem in označevanjem nevarnih pripravkov (2).
(3)
Zaščitno klavzulo, navedeno v členu 10 Direktive 75/324/EGS, je uporabila ena država članica. Sprejeti zaščitni ukrep je upravičen z vidika tveganja vnetljivosti, ki ga je v običajnih ali razumno predvidljivih pogojih uporabe povzročila snov, vsebovana v aerosolnih razpršilnikih.
(4)
Trenutna opredelitev vnetljive vsebine ne zadostuje za zagotavljanje visoke ravni varnosti v vseh primerih. Čeprav določena vsebina aerosolnih razpršilnikov ni opredeljena kot „vnetljiva“ v skladu z merili, navedenimi v Prilogi VI k Direktivi Sveta 67/548/EGS z dne 27. junija 1967 o približevanju zakonov in drugih predpisov v zvezi z razvrščanjem, pakiranjem in označevanjem nevarnih snovi (3), lahko v običajnih ali razumno predvidljivih pogojih uporabe aerosolnega razpršilnika povzroči vžig. Poleg tega trenutna merila za vnetljivost obravnavajo samo kemijske snovi in preparate ter ne upoštevajo ustrezno posebnih fizičnih pogojev ali pogojev uporabe aerosolnega razpršila.
(5)
Za doseganje optimalne ravni varnosti in ob upoštevanju posebnosti aerosolnih razpršilnikov bi morala nova merila za razvrščanje vnetljivosti aerosolnih razpršilnikov obravnavati tudi nevarnosti v zvezi z razpršitvijo njihove vsebine in posebne pogoje njihove uporabe ter ne samo fizikalnih in kemijskih lastnosti same vsebine.
(6)
V skladu s trenutno veljavnimi določbami Direktive 75/324/EGS je treba vsak napolnjen aerosolni razpršilnik potopiti v vročo vodo, da se oceni njegova neprepustnost in odpornost na razpočenje. Vendar aerosolni razpršilniki, občutljivi na vročino, ne morejo uspešno prestati tega preskusa. Tehnološki napredek je zagotovil alternativne preskusne metode za končno oceno aerosolnih razpršilnikov glede odpornosti na razpočenje in neprepustnosti, ki zagotavljajo enako raven varnosti.
(7)
Trenutno veljavne določbe Direktive 75/324/EGS predvidevajo možnost uporabe preskusnega sistema, ki omogoča enak rezultat kot metoda potopitve v vodo, ob upoštevanju soglasja odbora iz člena 6. Vendar se zdi, da je ta postopek v praksi zelo težko izpeljati, zato ni bil nikoli uporabljen. Da bi gospodarski subjekti lahko uživali ugodnosti tehnološkega napredka brez ogrožanja sedanje ravni varnosti z zagotavljanjem ustreznega strokovnega znanja in izkušenj, morajo alternativne preskusne metode namesto odbora iz člena 6 Direktive odobriti ustrezni pristojni organi, ki jih imenujejo države članice v skladu z Direktivo Sveta 94/55/ES z dne 21. novembra 1994 o približevanju zakonodaje držav članic glede prevoza nevarnega blaga po cesti (4).
(8)
Zaskrbljenost glede varnosti je posledica razpočenja in puščanja kovinskih aerosolnih razpršilnikov, segretih na visoki temperaturi, kot je to v primeru avtomobilov, izpostavljenih sončnemu sevanju. Zato je treba najvišjo stopnjo polnjenja omejiti na enako vrednost za vse vrste aerosolnih razpršilnikov.
(9)
Najmanj škodljivi za okolje in nevnetljivi potisni plini so stisnjeni plini. Vendar padec tlaka aerosolnih razpršilnikov, v katerih se kot potisni plini uporabljajo stisnjeni plini, na koncu njihove življenjske dobe običajno privede do manjše učinkovitosti njihove vsebine. Posledično je treba spodbujati uporabo stisnjenih plinov kot potisnih plinov s povečevanjem najvišjega notranjega tlaka aerosolnih razpršilnikov v obsegu, ki je varen za potrošnika.
(10)
Direktivo 75/324/EGS je zato treba ustrezno spremeniti.
(11)
Ukrepi, predvideni s to direktivo, so v skladu z mnenjem Odbora za prilagajanje Direktive o aerosolnih razpršilnikih tehničnemu napredku -
SPREJELA NASLEDNJO DIREKTIVO:
Člen 1
Direktiva 75/324/EGS se spremeni, kakor je navedeno v Prilogi k tej direktivi.
Člen 2
1. Države članice sprejmejo in objavijo zakone in druge predpise, potrebne za uskladitev s to direktivo, najpozneje do 29. oktobra 2009. Komisiji takoj sporočijo besedilo navedenih predpisov in korelacijsko tabelo med navedenimi predpisi in to direktivo.
Države članice navedene predpise uporabljajo od 29. aprila 2010.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice Komisiji sporočijo besedilo temeljnih predpisov nacionalnega prava, ki jih sprejmejo na področju, ki ga ureja ta direktiva.
Člen 3
Ta direktiva začne veljati dvajseti dan po objavi v Uradnem listu Evropske unije.
Člen 4
Ta direktiva je naslovljena na države članice.
V Bruslju, 8. aprila 2008

Labels: 1
20
0
3
7
15